Na podlagi 17. in 48. člena Zakona o znanstvenoraziskovalni in inovacijski dejavnosti (Uradni list RS, št. 186/21) in po predhodnem soglasju ministrice za izobraževanje, znanost in šport št. \_\_\_\_ z dne \_\_\_\_\_ je Upravni odbor Javne agencije za raziskovalno dejavnost Republike Slovenije na \_\_. seji dne \_\_\_\_\_ sprejel

PRAVILNIK

o stabilnem financiranju znanstvenoraziskovalne dejavnosti

**I. Splošne določbe**

**1. člen**

**(vsebina pravilnika)**

S tem pravilnikom se podrobnejše ureja stabilno financiranje znanstvenoraziskovalne dejavnosti (v nadaljnjem besedilu: stabilno financiranje).

**2. člen**

**(splošna slovnična oblika)**

V tem pravilniku uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

**3. člen**

**(splošne definicije)**

(1) Prijavitelji so raziskovalne organizacije (v nadaljnjem besedilu: RO), ki so vpisane v zbirko podatkov o izvajalcih raziskovalne in razvojne dejavnosti, ki jo vodi agencija (v nadaljnjem besedilu: Evidenca RO) in ki so lahko prejemnice sredstev stabilnega financiranja. Če pri prijavi aktivnosti znanstvenoraziskovalne dejavnosti sodeluje več izvajalcev, je prijavitelj matična RO.

(2) Matična RO za raziskovalni program je tista RO, ki je ta raziskovalni program ustanovila in o ustanovitvi obvestila agencijo. Če se je raziskovalni program začel izvajati 1. 1. 2022 ali pred tem datumom, je matična RO prijaviteljica tega raziskovalnega programa v zadnjem ocenjevanju.

(3) Kriterij je splošni element ocenjevanja, ki se uporablja pri ocenjevanju prijav. Kriteriji, ki se uporabljajo pri posameznem javnem pozivu, javnem povabilu ali javnem razpisu, so določeni s tem pravilnikom. Za vsak kriterij je določen nabor kazalnikov.

(4) Kazalnik je element ocenjevanja znotraj posameznega kriterija. Za vsak kazalnik je določen nabor meril.

(5) Merilo je element znotraj posameznega kazalnika, ki se uporablja pri ocenjevanju.

(6) Metodologija je izvedbeni akt, ki ga sprejme Znanstveni svet agencije (v nadaljnjem besedilu: ZSA), v katerem se za posamezne ocenjevalne postopke, ki jih ureja ta pravilnik, določi mejno vrednost, minimalne ocene, merila s pripadajočim številom točk ter po potrebi podrobnejši postopek ocenjevanja.

(7) Raziskovalno področje je področje raziskovalnega programa ali programa nacionalnih raziskav, ki ga prijavitelj v prijavi navede kot primarno raziskovalno področje po seznamu raziskovalnih področij.

4. člen

(osnovna načela stabilnega financiranja)

(1) Prejemnik stabilnega financiranja (v nadaljnjem besedilu: prejemnik) avtonomno razporeja sredstva, dodeljena za institucionalni steber financiranja (v nadaljnjem besedilu: ISF-O) in programski steber financiranja (v nadaljnjem besedilu: PSF-O), v skladu z zakonom, ki ureja znanstvenoraziskovalno dejavnost (v nadaljnjem besedilu: zakon), uredbo, ki ureja financiranje znanstvenoraziskovalne dejavnosti iz Proračuna Republike Slovenije (v nadaljnjem besedilu: uredba) tem pravilnikom in aktom, ki ga sprejme pristojni organ prejemnika (v nadaljnjem besedilu: akt prejemnika). Prejemnik avtonomno razporeja PSF-O med programske skupine.

(2) Javna agencija za raziskovalno dejavnost Republike Slovenije (v nadaljnjem besedilu: agencija) spremlja znanstvenoraziskovalno dejavnost prejemnikov na podlagi evalvacij raziskovalnih programov po področjih panelov, kot so opredeljeni v Delovnem programu Evropskega raziskovalnega sveta in potrjeni s strani Evropske komisije.

5. člen

(razporejanje sredstev stabilnega financiranja)

(1) Agencija v skladu z uredbo pozove prejemnike, da v roku sporočijo razporeditev med ISF-O in PSF-O ter po ekonomskih namenih znotraj ISF-O in PSF-O.

(2) Če prejemnik v roku ne obvesti agencije o razporeditvi sredstev na način iz prejšnjega odstavka ali če agencija ugotovi neizpolnjevanje drugih pogojev za stabilno financiranje, določenih z zakonom ali tem pravilnikom, lahko agencija začasno ustavi izplačilo sredstev za ISF-O in PSF-O.

6. člen

**(spremljanje in nadzor stabilnega financiranja)**

(1) Agencija spremlja izvajanje stabilnega financiranja preko finančnih poročil po vsebinskih sklopih v okviru ISF-O in PSF-O ter poročil o letni razporeditvi obremenitev za programsko in infrastrukturno dejavnost.

(2) Prejemnik je dolžan omogočiti agenciji vpogled v porabo sredstev, prejetih na podlagi pogodbe o stabilnem financiranju znanstvenoraziskovalne dejavnosti iz 28. člena zakona (v nadaljnjem besedilu: pogodba o stabilnem financiranju).

(3) Agencija spremlja izvajanje vsebinskih sklopov v okviru stabilnega financiranja z evalvacijami raziskovalnih programov in preko poročil institucionalnih samoevalvacij prejemnikov stabilnega financiranja.

**II. Institucionalni steber financiranja znanstvenoraziskovalne dejavnosti – ISF**

**7. člen**

**(pogoji za izvajanje infrastrukturne dejavnosti)**

(1) Prejemnik mora za izvajanje infrastrukturne dejavnosti zagotoviti ustrezne kadre, opremo in prostore. Prejemnik je pri organiziranju dela, razporejanju kadrov in finančne delitve sredstev v okviru izvajanja aktivnosti infrastrukturne dejavnosti avtonomen.

(2) Infrastrukturno dejavnost vodi vodja, ki je lahko vodja le ene infrastrukturne skupine. Vodja vodi in razporeja delovne obremenitve članov infrastrukturne skupine.

(3) Zakoniti zastopnik prejemnika in vodja infrastrukturne skupine sta odgovorna za vsebinsko pripravo in izvedbo aktivnosti infrastrukturne dejavnosti. Vodja infrastrukturne skupine je odgovoren in pristojen tudi za izvedbo in uresničitev ciljev ter namensko in gospodarno porabo sredstev v skladu z veljavnimi predpisi. Vodja infrastrukturne aktivnosti je dolžan sodelovati pri pripravi samoevalvacijskih poročil in pri evalvaciji infrastrukturne dejavnosti.

(4) Vodja infrastrukturne dejavnosti mora biti zaposlen v RO, ki izvaja infrastrukturno dejavnost in imeti izobrazbo pridobljeno po študijskem programu druge stopnje, oziroma izobrazbo, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven. Oba pogoja se preverita ob podpisu pogodbe o stabilnem financiranju.

(5) Za izvajanje infrastrukturne dejavnosti morajo imeti člani infrastrukturne skupine proste kapacitete glede efektivnih ur raziskovalnega dela (v nadaljnjem besedilu: FTE). Vodja infrastrukturne dejavnosti ima lahko 0 FTE na letni ravni, član pa mora imeti najmanj 0,02 FTE na letni ravni. Pogoj glede prostih kapacitet se preveri v načrtu in poročilu o letni razporeditvi FTE.

(6) RO lahko zamenja vodjo infrastrukturne dejavnosti. Postopek zamenjave vodje in ugotavljanje pogojev za vodjo izvede prejemnik. Razloge za zamenjavo vodje infrastrukturne dejavnosti prejemnik določi v aktu prejemnika. Prejemnik mora o zamenjavi vodje obvestiti agencijo v roku 30 dni od zamenjave.

**III. Programski steber financiranja znanstvenoraziskovalne dejavnosti – PSF**

8. člen

(sestava programske skupine in pogoji za vodjo raziskovalnega programa)

(1) Raziskovalni program izvaja programska skupina v eni ali več RO, ki je lahko prejemnik.

(2) Programsko skupino vodi vodja, ki je lahko vodja le ene programske skupine. V programsko skupino morajo biti poleg vodje vključeni še najmanj trije raziskovalci z doktoratom znanosti. Če se raziskovalni program izvaja na več RO, mora biti na vsaki RO v programski skupini vključen najmanj en raziskovalec z doktoratom, pri čemer se posamezni raziskovalec z doktoratom znanosti na raziskovalnem programu upošteva le enkrat. V programski skupini lahko sodelujejo tudi mladi raziskovalci, raziskovalci brez doktorata znanosti, strokovni in tehnični sodelavci, direktorji javnih raziskovalnih zavodov, vodje podoktorskih projektov, rektorji, prorektorji, dekani in prodekani univerz, upokojeni raziskovalci in raziskovalci, ki so v celoti financirani izven stabilnega financiranja,.

(3) Vodja raziskovalnega programa mora izpolnjevati pogoje za vodjo, določene v 63. členu zakona ter biti zaposlen najmanj v obsegu 20 % polnega delovnega časa na RO, ki izvajajo raziskovalni program, pri čemer vsaj 10 % na matični RO.

(4) Član programske skupine mora biti zaposlen v RO, ki izvaja raziskovalni program, razen upokojeni raziskovalec, in je lahko vključen le v eno programsko skupino.

9. člen

(minimalni obseg financiranja raziskovalnega programa in minimalna obremenitev vodje in članov programske skupine)

(1) Minimalni letni obseg financiranja raziskovalnega programa, ki ga izvaja le en ali več javnih raziskovalnih zavodov (v nadaljnjem besedilu: JRZ), je 2 FTE, v drugih RO pa 1 FTE.

(2) Če raziskovalni program izvaja več RO, je minimalni letni obseg financiranja v posamezni RO 0,1 FTE.

(3) Minimalna letna obremenitev vodje raziskovalnega programa, razen za direktorja JRZ, je 0,1 FTE.

(4) Minimalna letna obremenitev člana programske skupine, razen za mlade raziskovalce in člane programskih skupin, navedenih v petem odstavku tega člena, je 0,02 FTE.

(5) Vodje podoktorskih projektov, rektorji, prorektorji, dekani in prodekani univerz, upokojeni raziskovalci ter raziskovalci, ki so v celoti financirani izven stabilnega financiranja, v programski skupini sodelujejo le z 0 FTE.

(6) Minimalne letne obremenitve, določene v tem členu, se preverijo v načrtu in poročilu o letni razporeditvi FTE. Prejemnik mora spremembe letnih obremenitev sporočiti agenciji v roku 30 dni od nastale spremembe.

10. člen

(odgovornost in pristojnost vodje raziskovalnega programa)

Vodja raziskovalnega programa je v sodelovanju z zakonitim zastopnikom prejemnika odgovoren za vsebinsko pripravo in izvedbo raziskovalnega programa. Vodja raziskovalnega programa je odgovoren in pristojen tudi za:

* vodenje, organiziranje in koordiniranje dela;
* razporejanje raziskovalcev, strokovnih in tehniških sodelavcev na posamezne naloge;
* izvedbo in uresničitev ciljev raziskovalnega programa;
* namensko in gospodarno porabo sredstev v skladu z uredbo;
* pripravo prijave za evalvacijo raziskovalnega programa,
* sodelovanje programske skupine v postopku evalvacije.

11. člen

(ustanovitev, ukinitev in spremembe raziskovalnih programov)

(1) Med izvajanjem raziskovalnega programa lahko prejemnik spremeni obseg raziskovalnega programa, zamenja vodjo raziskovalnega programa oziroma spremeni sestavo programske skupine. Prejemnik mora spremembe sestave programske skupine sporočiti agenciji v roku 30 dni od nastale spremembe.

(2) Postopek zamenjave vodje raziskovalnega programa in ugotavljanje pogojev za vodjo izvede matična RO. Razloge za zamenjavo vodje raziskovalnega programa prejemnik določi v aktu prejemnika. Če raziskovalni program izvaja več RO, se pri zamenjavi vodje upoštevajo razlogi in postopek, opredeljeni v aktu matične RO.

(3) Matična RO lahko spremeni raziskovalno področje raziskovalnega programa, vendar le v obdobju po izvedeni evalvaciji raziskovalnega programa in pred sklenitvijo pogodbe o stabilnem financiranju za naslednje pogodbeno obdobje stabilnega financiranja. Matična RO mora spremembo raziskovalnega področja sporočiti agenciji v roku 30 dni od nastale spremembe.

(4) Prejemnik lahko v okviru stabilnega financiranja ustanovi nov raziskovalni program, preoblikuje obstoječi raziskovalni program ali ukine raziskovalni program, o čemer mora matična RO obvestiti agencijo v roku 30 dni od nastale spremembe. Obvestilo mora vsebovati osnovne podatke o raziskovalnem programu (naslov, vodjo raziskovalnega programa, raziskovalno področje, sestavo programske skupine, obseg financiranja raziskovalnega programa v EUR in FTE). V primeru, da bo nov raziskovalni program izvajalo več RO, morajo biti v obvestilu navedeni tudi matična RO in vsi izvajalci raziskovalnega programa. Vzorec obvestila agencija objavi na svoji spletni strani.

(5) Ustanovitev novega raziskovalnega programa, preoblikovanje oziroma ukinitev obstoječega raziskovalnega programa ter sprememba raziskovalnega področja velja praviloma od 1. 1. tekočega leta dalje.

(6) Preoblikovanje raziskovalnega programa je lahko združitev, razdružitev ali kombinacija navedenih načinov preoblikovanja. Pri oceni preoblikovanega raziskovalnega programa se do evalvacije upošteva skupno oceno raziskovalnega programa pred preoblikovanjem. Pri združitvi raziskovalnih programov se upošteva uteženo (glede na FTE) povprečje skupnih ocen raziskovalnih programov, ki so predmet preoblikovanja. Pri razdružitvi raziskovalnega programa se upošteva skupno oceno raziskovalnega programa pred razdružitvijo. Pri kombinaciji združitev in razdružitev se smiselno uporabljata prejšnja dva stavka.

(7) Nov raziskovalni program, ki ni nastal s preoblikovanjem po prejšnjem odstavku tega člena, do prve naslednje evalvacije nima ocene.

12. člen

(evalvacije raziskovalnih programov)

(1) Evalvacije raziskovalnih programov potekajo na podlagi javnega poziva, ki ga agencija objavi na svoji spletni strani vsako leto, razen v letu, v katerem poteka postopek pogajanj za sklenitev pogodbe o stabilnem financiranju. Agencija na svoji spletni strani objavi razpored evalvacij raziskovalnih programov po raziskovalnih področjih iz 4. člena tega pravilnika za obdobje naslednjih šest let.

(2) Agencija v letu pred izvedbo evalvacij pozove RO k oddaji prijav za evalvacijo raziskovalnih programov na področjih, ki bodo predmet evalvacij. Šifrant raziskovalnih področij, ki se uporabi za evalvacijo raziskovalnih programov, je opredeljen v metodologiji.

(3) Če s tem pravilnikom ni določeno drugače, se za postopek izvedbe evalvacij smiselno uporabljajo določbe splošnega akta agencije, ki določajo postopek izvedbe javnega razpisa za izbor temeljnih raziskovalnih projektov.

13. člen

**(izvedba evalvacij)**

(1) Za izvedbo evalvacije raziskovalnih programov na posameznem raziskovalnem področju ZSA imenuje ocenjevalno skupino, sestavljeno iz neodvisnih strokovnjakov (v nadaljnjem besedilu: recenzenti).

(2) Ocenjevalna skupina izvede evalvacijo raziskovalnih programov na podlagi pregleda doseženih raziskovalnih rezultatov raziskovalnega programa za obdobje od zadnje evalvacije, načrta, vsebine raziskovalnega programa za naslednje pogodbeno obdobje, strateškega razvojnega programa RO za obstoječe pogodbeno obdobje in druge dokumentacije, ter pogovora z vodjo in člani programske skupine. Na predlog vodje raziskovalnega programa lahko pri pogovoru s člani ocenjevalne skupine sodelujejo predstavniki zainteresiranih deležnikov. Pogovor z vodjo in člani programske skupine, ki se praviloma izvede na matični RO, lahko opravi celotna ocenjevalna skupina ali najmanj trije člani skupine. Pri evalvaciji programske skupine lahko ocenjevalna skupina uporabi pregled bibliometričnih podatkov in statistično analizo učinkov programskih skupin na področju evalvacije, ki jih pripravi agencija, in so sestavni del dokumentacije za evalvacijo. Šifrant učinkov in način predstavitve učinkov sta določena v metodologiji.

(3) Rezultat dela ocenjevalne skupine je poročilo, ki ga sestavljajo ocena splošnega stanja na raziskovalnem področju, na katerem poteka evalvacija, ter skupna ocena evalvacije posameznega raziskovalnega programa, upoštevajoč kriterije in način določitve skupne ocene iz 14. člena tega pravilnika. Poročilo vsebuje tudi priporočila za izboljšanje delovanja programske skupine, preoblikovanje ali ukinitev raziskovalnega programa.

(4) Predlog poročila ocenjevalne skupine agencija posreduje matični RO v seznanitev. Matična RO lahko v roku 30 dni od prejema predloga poročila agenciji pošlje odzivno poročilo. Na podlagi odzivnega poročila matične RO ocenjevalna skupina pripravi poročilo evalvacije raziskovalnega programa.

(5) Poročila izvedenih evalvacij obravnava in potrdi ZSA. Povzetek potrjenega poročila evalvacij raziskovalnih programov agencija kot rezultat evalvacije objavi na svoji spletni strani v jeziku evalvacije in v slovenskem jeziku.

(6) Direktor agencije za podporo pri izvedbi evalvacij imenuje sekretariat ocenjevalne skupine. Sekretariat sestavljata najmanj en član znanstvenoraziskovalnega sveta znanstvene vede ter en javni uslužbenec agencije ali zunanji sodelavec. Sekretariat posamezne ocenjevalne skupine pripravi gradivo za evalvacijo ter nudi administrativno podporo pri izvedbi evalvacije in pripravi poročila ocenjevalne skupine.

14. člen

(elementi evalvacij raziskovalnih programov)

(1) Za evalvacijo raziskovalnih programov se uporabijo trije kvalitativni kriteriji, navedeni v Tabeli 1. Ocenjevalna skupina oceno posameznega kriterija določi na 0,5 natančno.

Tabela 1: Kriteriji za evalvacijo raziskovalnih programov in ocena za posamezni kriterij.

|  |  |  |
| --- | --- | --- |
| **Številka kriterija** | **Kriterij** | **Razpon ocen** |
| 1 | Znanstvena odličnost programske skupine | 0–5 |
| 2 | Družbeni vpliv in relevantnost programske skupine | 0-5 |
| 3 | Sposobnost delovanja in vitalnost programske skupine | 0-5 |
|  | Skupna ocena | 0-5 |

(2) Skupna ocena raziskovalnega programa je povprečje ocen vseh kriterijev evalvacije raziskovalnega programa, ki se zaokroži na 0,5 navzgor.

(3) Za evalvacijo raziskovalnih programov po kriteriju Znanstvene odličnosti programske skupine se uporabljajo naslednji kazalniki:

* Znanstveni dosežki;
* Statusna in mednarodna odličnost;
* Vpetost v nacionalne in mednarodne projekte:
* Ustreznost in skladnost vsebine načrtovanega raziskovalnega dela s strateškimi usmeritvami in dolgoročnimi raziskovalnimi cilji;
* Pomen načrtovanega raziskovalnega dela za razvoj znanosti oziroma stroke.

(4) Za evalvacijo raziskovalnih programov po kriteriju Družbeni vpliv in relevantnost programske skupine se uporabljajo naslednji kazalniki:

* Izkazani dosežki, relevantni za gospodarstvo oziroma celotno družbo;
* Družbeni vpliv programske skupine;
* Usposabljanje doktorandov, vključno z mladimi raziskovalci, in pretok mladih doktorjev znanosti;
* Razširjanje rezultatov raziskav;
* Ustreznost in skladnost vsebine načrtovanega raziskovalnega dela z razvojnimi cilji;
* Potencialni vpliv na razvoj gospodarstva oziroma celotne družbe.

(5) Za evalvacijo raziskovalnih programov po kriteriju Sposobnost delovanja in vitalnost programske skupine se uporabljata naslednja kazalnika:

* Struktura skupine raziskovalcev (vodja, izkušeni in mlajši raziskovalci);
* Raziskovalna infrastruktura.

(6) Merila po posameznih kazalnikih evalvacije raziskovalnih programov so določena v metodologiji.

15. člen

(objava rezultatov raziskovalnega programa)

Člani programske skupine morajo pri objavi rezultatov oziroma v javnih predstavitvah znanstvenoraziskovalnih dosežkov navesti afiliacijo RO, šifro raziskovalnega programa ter naziv sofinancerja, Javno agencije za raziskovalno dejavnost Republike Slovenije (angl. Slovenian Research Agency).

**IV. Mladi raziskovalci**

**16. člen**

**(namen financiranja usposabljanja mladih raziskovalcev)**

Agencija financira usposabljanje mladih raziskovalcev z namenom, da se:

* obnovita raziskovalni in raziskovalno-pedagoški kader prejemnika;
* poveča raziskovalna zmogljivost programskih in projektnih skupin;
* poveča kadrovski potencial za druge uporabnike iz javnega in zasebnega sektorja.

**17. člen**

**(pogoji za mentorje in mlade raziskovalce)**

(1) Prejemnik avtonomno izbere mentorje in kandidate za mlade raziskovalce.

(2) Kandidat za mladega raziskovalca lahko vstopi v sistem financiranja usposabljanja mladih raziskovalcev najkasneje štiri leta po zaključku študijskega programa druge stopnje oziroma izobrazbe, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven oziroma primerljivega študijskega programa, doseženega v tujini. Vpis na doktorski študij mora biti izveden preko spletnega portala eVŠ.

(2) Mentor mora izpolnjevati pogoje za vodjo temeljnega ali aplikativnega raziskovalnega projekta in biti zaposlen pri prejemniku.

(3) Mladi raziskovalec mora biti pri prejemniku zaposlen za polni delovni čas ali za krajši delovni čas v skladu s predpisi o pokojninskem in invalidskem zavarovanju, predpisi o zdravstvenem zavarovanju ali predpisi o starševskem dopustu, in biti vpisan v Evidenco RO.

(4) Mentor in mladi raziskovalec morata biti v obdobju financiranja mladega raziskovalca člana iste programske skupine.

**18. člen**

**(razpis za kandidate za mlade raziskovalce)**

Enotni prvi rok za objavo razpisa za mlade raziskovalce, ki ga je prejemnik dolžan objaviti na svoji spletni strani in na Zavodu Republike Slovenije za zaposlovanje, je 15. 3., če je na ta datum dela prosti dan pa prvi naslednji delovni dan po tem datumu.

**19. člen**

**(sporočanje imen novih mladih raziskovalcev)**

Prejemnik je dolžan sporočiti agenciji ime in priimek mladega raziskovalca v roku 30 dni od zaposlitve mladega raziskovalca ter ga z dnem zaposlitve vključiti v programsko skupino.

**20. člen**

**(obseg financiranja usposabljanja mladega raziskovalca)**

(1) Mladi raziskovalec je v obdobju usposabljanja financiran iz sredstev PSF-O največ v obsegu 4 FTE.

(2) Prejemnik je mlademu raziskovalcu dolžan izplačevati plačo v skladu s predpisi, ki urejajo sistem plač v javnem sektorju.

**21. člen**

**(poročanje o usposabljanju)**

Prejemnik je dolžan v roku 30 dni sporočiti agenciji podatek o uspešnem zaključku usposabljanja mladega raziskovalca ter datum pridobitve naziva doktorja znanosti. Če prejemnik agenciji ne sporoči podatka o uspešnem zaključku doktorskega študija mladega raziskovalca, se šteje, da usposabljanje ni uspešno zaključeno.

**V. Obseg institucionalnega in programskega stebra financiranja**

**22. člen**

**(izračuna povečanje stabilnega financiranja)**

V primeru povečanja sredstev stabilnega financiranja agencija naredi izračun povečanja sredstev za stabilno financiranje za vsako RO. Pri izvedbi izračuna upošteva sredstva iz programskega in institucionalnega. Sredstev za ESFRI pri izvedbi izračuna ne upošteva.

**23. člen**

**(izvedba izračuna dodelitve na podlagi kazalnikov)**

(1) Izračun dodelitve sredstev na podlagi tretjega odstavka 25. člena zakona se izvede v letu pred izvedbo dodelitve. Rezultati izračuna se uporabijo za financiranje s 1. 1. v letu, ki je določen z zakonom.

(2) Pri izvedbi izračuna iz prejšnjega odstavka se upoštevajo sredstva iz programskega in institucionalnega. Sredstva ESFRI se pri izračunu ne upoštevajo.

**24. člen**

**(parametri za izračun povečanja sredstev programskega stebra financiranja ob upoštevanju kazalnikov)**

(1) Za izračun povečanja sredstev programskega stebra financiranja ob upoštevanju kazalnikov iz tega člena se RO razdeli v naslednje skupine:

* univerze oziroma visokošolski zavodi,
* RO, ki imajo status klinike,
* RO s področij naravoslovja in tehnike,
* RO s področij družboslovja in humanistike,
* RO s področij ved o življenju.

(2) Seznam RO po skupinah iz prejšnjega odstavka je naveden v metodologiji. Agencija izvede izračun sredstev po skupinah iz prejšnjega odstavka.

(3) Kazalnika po kriteriju znanstvene odličnosti sta:

* povprečje skupnih ocen raziskovalnih programov v RO iz zadnjega ocenjevanja prijav oziroma zadnje evalvacije raziskovalnih programov;
* sredstva, pridobljena od agencije za izvajanje raziskovalnih projektov, pri čemer se sredstva bilateralnih projektov ne upoštevajo.

Povprečje skupnih ocen se izračuna kot utežena aritmetična sredina ocen raziskovalnih programov na RO. Utež je obseg raziskovalnega programa na RO izražen v EUR.

(4) Kazalnik po kriteriju mednarodne vpetosti so sredstva iz tujih virov (A3 MEDN, A3 EU).

(5) Kazalnik po kriteriju družbenega in gospodarskega vpliva so sredstva iz pogodbenih raziskav (A3 GOSP, A3 MIN).

(6) Sredstva iz tujih virov so sredstva iz projektov EU in drugih mednarodnih projektov – MED, sredstva iz pogodbenih raziskav pa so sredstva iz projektov za gospodarstvo – GOSP in DRUGO/GOSP ter sredstva, pridobljena iz državnega oziroma občinskih proračunov in drugih javnih virov – MIN in DRUGO/OSTALO. Za kvantitativno oceno A3, ki jo določa splošni akt agencije, ki ureja postopke (so)financiranja, podatke o sredstvih iz tujih virov in sredstvih iz pogodbenih raziskav agencija pridobi neposredno od RO.

(7) Vrednosti kazalnikov, razen povprečja skupnih ocen raziskovalnih programov, se zajame na ravni programske skupine na RO in izračuna za zadnje petletno obdobje kot aritmetična sredina. Zadnje upoštevano leto za posamezen kazalnik je leto, za katerega so agenciji podatki znani oziroma posredovani. Za programske skupine, za katere podatki za celotno petletno obdobje niso znani, se upošteva obdobje, za katerega so podatki znani. Vrednosti kazalnikov za RO so vsote povprečnih vrednosti programskih skupin.

(8) Pri izračunu sredstev se v skladu z zakonom upošteva do 10 % sredstev ISF in PSF vseh RO po skupinah iz prvega odstavka tega člena.

(9) Pri izračunu sredstev se ločeno uporabijo štirje kazalniki ter podatki o obsegu ISF-O in PSF-O v letu izvedbe izračuna.

(10) Formula za izračun je naslednja:

pri čemer so a, b, c in d uteži, i je indeks v vsoti za vse prejemnike, *OcenaRO* je povprečna ocena raziskovalnih programov za posamezno RO, *ObsegRO* je obseg ISF-O in PSF-O posamezne RO, *Obseg projektov*RO je obseg raziskovalnih projektov za posamezno RO, *Sredstva\_mednarodnoRO* in *Sredstva\_pogodbenoRO* so sredstva iz tujih virov ter pogodbenih raziskav iz šestega odstavka tega člena za posamezno RO, Obsegskupina RO pa je obseg sredstev za skupino RO iz prvega odstavka tega člena, kateri pripada posamezna RO, določen na način iz osmega odstavka tega člena.

(11) Vrednost uteži a, b, c in d je določena v metodologiji.

(12) Sklep o izračunu, na podlagi katerega se določi povečanje ali zmanjšanje sredstev ISF-O in PSF-O, sprejme direktor na predlog ZSA. Na podlagi sklepa direktorja se spremembe uredijo z aneksom k pogodbi o stabilnem financiranju med RO in agencijo.

**VI. Vstop v sistem stabilnega financiranja znanstvenoraziskovalne dejavnosti**

25. člen

(pogoji za vstop v sistem stabilnega financiranja)

(1) V sistem stabilnega financiranja znanstvenoraziskovalne dejavnosti lahko vstopijo RO, ki izpolnjujejo z zakonom predpisane pogoje.

(2) Agencija pridobi podatke o FTE zaposlitev raziskovalcev za znanstveno­raziskovalno dejavnost (v ta okvir sodijo tudi mladi raziskovalci) ter sredstvih agencije iz informacijskega sistema agencije. Podatke o projektih EU in projektih drugih financerjev RO posreduje agenciji v prijavni vlogi na javni razpis. Podatke o projektih EU agencija preveri v sodelovanju z ministrstvom, pristojnim za znanost, z vpogledom v bazo projektov pri Evropski komisiji. Agencija lahko pozove RO, da v roku, ki ni krajši od 14 dni, na predpisanem obrazcu agenciji dostavijo podatke in dokazila o izpolnjevanju pogojev.

26. člen

(javni razpis za javne zavode)

(1) Agencija lahko v letu pred evalvacijo raziskovalnih programov na svoji spletni strani objavi javni razpis za vstop v sistem stabilnega financiranja javnih zavodov, ki še niso v sistemu stabilnega financiranja. Agencija v javnem razpisu opredeli področja novih raziskovalnih programov, na katerih je možna prijava, ter največji možni obseg financiranja novih raziskovalnih programov. Javni zavod v prijavi navede tudi seznam programskih skupin, ki bi jih želel uvrstiti v evalvacijo, vključno z raziskovalnimi področji. Javni zavod v prijavi navede in priloži dokazila za izpolnjevanje pogojev iz 80. člena zakona.

(2) Če javni zavod ne izpolnjuje predpisanih pogojev, se prijava zavrne s sklepom direktorja.

(3) Javne zavode, ki se prijavijo na javni razpis in izpolnjujejo pogoje, ki jih določa zakon, agencija pozove k oddaji prijav za raziskovalne programe v okviru poziva za oddajo prijav, ko poteka evalvacija raziskovalnih programov na področju, ki ga prijavitelj navede v prijavi na javni razpis.

(4) ZSA potrdi prednostno listo, ki jo na podlagi rezultatov evalvacije pripravi agencija. Na podlagi predloga ZSA direktor sprejme sklep o izbiri prijave ali sklep o zavrnitvi prijave.

(5) Pri izračunu sredstev za novega prejemnika se upošteva, da se programski skupini nove RO dodeli 150.000 EUR za PSF-O in 130.000 EUR za ISF-O.

(6) Javni zavod vstopi v sistem stabilnega financiranja v letu, ki sledi letu evalvacije raziskovalnega programa.

(7) Če s tem pravilnikom ni določeno drugače, se za vsebino in postopek javnega razpisa za javne zavode uporabljajo določbe splošnega akta agencije, ki določajo postopek izvedbe javnega razpisa za izbor temeljnih raziskovalnih projektov.

27. člen

(javni razpis za koncesije)

(1) Agencija lahko v letu pred evalvacijo raziskovalnih programov na svoji spletni strani objavi javni razpis za podelitev koncesij za izvajanje javne službe v znanstvenoraziskovalni dejavnosti. Agencija v razpisu opredeli področja, na katerih je možna prijava, ter največji možni obseg financiranja. Prijavitelj v prijavi navede seznam programskih skupin, ki bi jih želel uvrstiti v evalvacijo, s pripadajočimi raziskovalnimi področji. Prijavitelj v prijavi navede in priloži dokazila o izpolnjevanju pogojev iz 80. člena zakona.

(2) Če prijavitelj ne izpolnjuje predpisanih pogojev, se prijava zavrne z odločbo direktorja.

(3) Prijavitelje, ki oddajo prijavo na javni razpis in izpolnjujejo pogoje, ki jih določa zakon, agencija pozove k oddaji prijav za raziskovalne programe v okviru javnega poziva za oddajo prijav, ko poteka evalvacija raziskovalnih programov na področju, ki ga prijavitelj navede v prijavi na javni razpis.

(4) ZSA potrdi prednostno listo, ki jo na podlagi rezultatov evalvacije pripravi agencija.

(5) Raziskovalni program je lahko izbran na podlagi javnega razpisa, če v postopku evalvacije raziskovalnih programov doseže skupno oceno najmanj 2,5. Največji obseg financiranja raziskovalnega programa v okviru PSF-O se določi v javnem razpisu.

(6) Če prijavitelj v času prijave na javni razpis nima podeljene koncesije za izvajanje javne službe v znanstvenoraziskovalni dejavnosti, mu agencija najprej z odločbo podeli koncesijo, ki traja do izteka obdobja financiranja, nato pa koncesijo za naslednje obdobje financiranja. Če ima prijavitelj na dan objave javnega razpisa že podeljeno koncesijo za izvajanje javne službe na področju znanstvenoraziskovalne dejavnosti (v nadaljnjem besedilu: koncesija), mu agencija za naslednje pogodbeno obdobje z odločbo podeli koncesijo za vse raziskovalne programe.

(7) Če s tem pravilnikom ni določeno drugače, se za vsebino in postopek javnega razpisa za koncesije uporabljajo določbe splošnega akta agencije, ki ureja postopke (so)financiranja, za postopek izvedbe javnega razpisa za izbor temeljnih raziskovalnih projektov.

28. člen

(postopek odvzema koncesije)

(1) Če agencija ugotovi obstoj razlogov za odvzem koncesije, določenih z zakonom, koncesionarju določi rok za odpravo nepravilnosti, ki ni daljši od 30 dni. Agencija lahko rok na zahtevo koncesionarja iz upravičenih razlogov podaljša še za največ 30 dni. V tem času agencija začasno prekine financiranje raziskovalnega programa.

(2) Koncesionar je dolžan o odpravljenih pomanjkljivostih poročati agenciji. Če koncesionar v roku iz prejšnjega odstavka ne odpravi pomanjkljivosti, se koncesija odvzame z odločbo direktorja.

**VII. Razvojni steber financiranja znanstvenoraziskovalne dejavnosti**

**29. člen**

**(Razvojni steber financiranja – RSF)**

(1) Na podlagi deleža sredstev iz prvega odstavka 22. člena zakona agencija izračuna sredstva za razvojni steber financiranja prejemnika (v nadaljnjem besedilu: RSF-O) in jih prejemniku dodeli s sklepom direktorja. Pri izračunu se upošteva vsota ISF-O in PSF-O, pri čemer se sredstva za financiranje ESFRI ne upoštevajo.

(2) Prejemnik je o porabi sredstev RSF-O dolžan poročati v okviru poročila institucionalne samoevalvacije ter v finančnem poročilu v skladu z uredbo.

(3) Prejemnik lahko sredstva RSF-O nameni tudi za poskusno izvajanje raziskav, za katere lahko kasneje ustanovi nov raziskovalni program.

**VIII. Programi nacionalnih raziskav**

**30. člen**

**(Programi nacionalnih raziskav - PNR)**

(1) Izbor prijav programov nacionalnih raziskav (v nadaljnjem besedilu: PNR) izvede agencija na podlagi javnega poziva oziroma javnega povabila. V postopku izbora prijav PNR se uporabijo kriteriji, kazalniki in merila, ki so določeni v splošnem aktu agencije, ki ureja postopke (so)financiranja, za ocenjevanje prijav za izbor temeljnih raziskovalnih projektov. Prijave PNR ocenjujejo tuji recenzenti. Najvišji obseg sredstev za prijavo PNR agencija opredeli v javnem pozivu oziroma javnem povabilu. Vodja predlaganega PNR mora izpolnjevati enake pogoje, kot so z zakonom in splošnim aktom agencije, ki ureja postopke (so)financiranja, določeni za vodjo temeljnega raziskovalnega projekta.

(2) Na podlagi izvedenega ocenjevanja iz prejšnjega odstavka strokovno telo za izbor prijav izdela predlog prednostnega seznama prijav za sofinanciranje PNR in ga pošlje ZSA v obravnavo.

(3) Če več prijav doseže enako število točk, o izboru teh prijav odloči ZSA na podlagi razprave o pomenu predlaganih prijav v okviru tematik za PNR, skladnosti s prioritetnimi področji, opredeljenimi v strateških dokumentih države, obsega sredstev za ta namen ter vključenosti RO Slovencev v zamejstvu.

(4) Izbor prijav PNR se izvede v zadnjem letu šestletnega obdobja.

(5) Če s tem pravilnikom ni določeno drugače, se za postopek javnega razpisa oziroma javnega povabila za izbor PNR uporabljajo določbe splošnega akta agencije, ki ureja postopke (so)financiranja, za postopek izvedbe javnega razpisa za izbor temeljnih raziskovalnih projektov.

(6) Spremljanje in nadziranje izvajanja PNR se izvaja na enak način, kot je v splošnem aktu agencije, ki ureja postopke (so)financiranja, določeno za temeljne raziskovalne projekte.

**IX. Institucionalna samoevalvacija**

**31. člen**

**(institucionalna samoevalvacija)**

1. Poročilo o institucionalni samoevalvaciji prejemnika mora vsebovati:

* doseganje ciljev iz pogodbe o stabilnem financiranju,
* rezultate evalvacije raziskovalnih programov,
* širši strokovni, družbeni in gospodarski vpliv delovanja prejemnika,
* stopnjo internacionalizacije,
* uporabo in odprtost raziskovalne ter institucionalne infrastrukture,
* izvajanje infrastrukturne dejavnosti,
* ukrepe za razvoj kadrov z upoštevanjem načela enakih možnosti,
* usposabljanje doktorandov, vključno z mladimi raziskovalci, in pretok mladih doktorjev znanosti,
* prenos znanja in odprto znanost,
* druge aktivnosti znanstvenoraziskovalne dejavnosti prejemnika,
* aktivnostih na področju RSF,
* aktivnosti na področju PNR.

(2) Povzetek poročila iz prejšnjega odstavka mora vsebovati kratek opis ter pomembne zaključke po posameznih vsebinah, določenih v prejšnjem odstavku.

(3) Agencija pripravi obrazec poročila o institucionalni samoevalvaciji in obrazec povzetka poročila o institucionalni samoevalvaciji in ju objavi na svoji spletni strani.

**X. Prehodne in končna določba**

**32. člen**

**(izračun izhodiščnega stanja in odprave nesorazmerij)**

(1) Sredstva stabilnega financiranja za leto 2022 se za prejemnike za leto 2022 določijo kot izhodiščna sredstva iz prvega, drugega, sedmega in dvanajstega odstavka 103. člena zakona ter uredbe. V stabilno financiranje vstopijo vsa sredstva, ki so bila vključena v financiranje po dvanajstinah v skladu z dvanajstim odstavkom 103. člena zakona. Pri določanju skupnega obsega ustanoviteljskih sredstev na podlagi prvega in sedmega odstavka 103. člena zakona se delež iz prvega stavka sedmega odstavka 103. člena zakona izračuna tako, da se za omenjenih petdeset odstotkov poveča ustanoviteljska sredstva iz leta 2021, vključno s sredstvi za povračilo stroškov v zvezi z delom JRZ, v števcu ulomka, ki računa delež. Skupni obseg ustanoviteljskih sredstev se izračuna tako, da ima isti delež iz prejšnjega stavka v strukturi sredstev, ki vsebujejo sredstva za raziskovalne programe, infrastrukturne programe, mlade raziskovalce in raziskovalne projekte agencije v letu 2020 ter skupni obseg ustanoviteljskih sredstev. Skupni obseg ustanoviteljskih sredstev se porabi za sredstva, ki so za namen ustanoviteljskih sredstev že vključena v dvanajstinah, ter sorazmerni delež ustanoviteljskih sredstev. Ustanoviteljska sredstva iz sorazmernega deleža ustanoviteljskih sredstev se posamezni RO dodelijo sorazmerno glede na vsoto izravnanih sredstev za raziskovalne programe, infrastrukturne programe in mlade raziskovalce, kot jih določajo drugi, tretji in četrti odstavek tega člena, ter sredstev za raziskovalne projekte v letu 2021, tako da imajo vse RO enak delež ustanoviteljskih sredstev iz sorazmernega deleža v strukturi sredstev, ki vsebujejo ustanoviteljska sredstva iz sorazmernega deleža, izravnana sredstva za raziskovalne programe, infrastrukturne programe in mlade raziskovalce, kot jih določajo drugi, tretji in četrti odstavek tega člena, ter sredstva za raziskovalne projekte v letu 2021.

(2) Pri izračunu ciljnega stanja za raziskovalne programe iz četrtega odstavka 103. člena zakona za vsako posamezno RO se izračunani ciljni delež iz četrtega odstavka 103. člena zakona uporabi tako, da je enak deležu ciljnega stanja za raziskovalne programe v strukturi sredstev, ki vsebujejo ciljno stanje za raziskovalne programe ter sredstva za raziskovalne projekte v 2021, za vsako RO. Če je izračunano ciljno stanje za raziskovalne programe manjše od izhodiščnega stanja za raziskovalne programe iz prvega odstavka tega člena, se kot ciljno stanje za raziskovalne programe uporabi izhodiščno stanje za raziskovalne programe.

(3) Pri izračunu ciljnega stanja za infrastrukturne programe iz petega odstavka 103. člena zakona za vsako posamezno RO se izračunani ciljni delež iz petega odstavka 103. člena zakona uporabi na znesku vseh sredstev agencije v 2021, brez sredstev za ustanoviteljske obveznosti in sredstev za povračilo stroškov v zvezi z delom, za vsako RO. Če je izračunano ciljno stanje za infrastrukturne programe manjše od izhodiščnega stanja za infrastrukturne programe iz prvega odstavka tega člena, se kot ciljno stanje za infrastrukturne programe uporabi izhodiščno stanje za infrastrukturne programe.

(4) Pri izračunu ciljnega stanja za mlade raziskovalce iz šestega odstavka 103. člena zakona se izračunani ciljni delež iz šestega odstavka 103. člena zakona uporabi tako, da je enak deležu ciljnega stanja za mlade raziskovalce v strukturi sredstev, ki vsebujejo ciljno stanje za mlade raziskovalce ter ciljno stanje za raziskovalne programe iz prejšnjega odstavka, za vsako RO. Če je izračunano ciljno stanje za mlade raziskovalce manjše od izhodiščnega stanja za mlade raziskovalce iz prvega odstavka tega člena, se kot ciljno stanje za mlade raziskovalce uporabi izhodiščno stanje za mlade raziskovalce.

(5) Pri izračunu ciljnega stanja za ustanoviteljske obveznosti iz sedmega odstavka 103. člena zakona se izračunani ciljni delež iz sedmega odstavka 103. člena zakona uporabi na seštevku ciljnega stanja za raziskovalne programe iz drugega odstavka tega člena, ciljnega stanja za infrastrukturne programe iz tretjega odstavka tega člena, ciljnega stanja za mlade raziskovalce iz četrtega odstavka tega člena, ter sredstev za raziskovalne projekte v 2021. Če je izračunano ciljno stanje za ustanoviteljske obveznosti manjše od izhodiščnega stanja za ustanoviteljske obveznosti iz prvega odstavka tega člena, se kot ciljno stanje za ustanoviteljske obveznosti uporabi izhodiščno stanje.

(6) Ciljno stanje iz petega odstavka 93. člena zakona (v nadaljevanju: ciljno stanje) se izračuna kot vsoto ciljnih stanj iz drugega, tretjega, četrtega in petega odstavka tega člena. Ciljno stanje se uporablja pri izračunu pripadajočega sorazmernega deleža pri povečanem financiranju stabilnega financiranja. Razliko med ciljnim stanjem iz tega odstavka in izhodiščnim stanjem iz prvega odstavka tega člena se odpravlja v okviru odprave nesorazmerij iz petega odstavka 93. člena zakona, v kar ne štejejo sredstva iz prejšnjega stavka.

**33. člen**

**(druga prehodna določila)**

(1) Minimalna obremenitve člana programske skupine iz četrtega odstavka 8. člena tega pravilnika, ki ne velja za mlade raziskovalce in za raziskovalce, ki lahko v skupini sodelujejo z 0 FTE, v letu 2022 znaša 0,01 FTE.

(2) Pogoj iz prvega odstavka 9. člena tega pravilnika se ne preverja za raziskovalne programe, ki so se začeli izvajati 1. 1. 2022 ali pred tem datumom.

(3) Agencija v prvem pogodbenem obdobju iz 28. člena zakona do 1. 7. 2022 objavi razpored evalvacij po raziskovalnih področjih iz 12. člena tega pravilnika samo za izbrana področja iz 102. člena zakona.

(4) V prvem pogodbenem obdobju iz 28. člena zakona se na področjih, ki ne sodijo med izbrana področja iz prejšnjega odstavka, ocenjevanje raziskovalnih programov izvede na podlagi 102. člena zakona ter 11. člena in prvega odstavka 68. člena Pravilnika o postopkih (so)financiranja in ocenjevanja ter spremljanju izvajanja raziskovalne dejavnosti (Uradni list RS, št. 52/16, 79/17, 65/19, 78/20, 145/20 in 186/21 - ZZrID) po postopku iz prvega do četrtega odstavka 69. člena pravilnika.

(5) V letu 2022 je enotni prvi rok za objavo razpisa za mlade raziskovalce 30. 6. 2022.

(6) Ocene raziskovalnih programov, ki so bile v skladu z 102. členom zakona dodeljene po postopkih, določenih v splošnih aktih agencije, veljavnimi pred dnem uveljavitve zakona, se za primerjavo s skupnimi ocenami raziskovalnih programov iz 14. člena tega pravilnika, delijo s pet in zaokrožijo navzgor na 0,5.

(7) Prejemniki morajo najpozneje v dveh mesecih od začetka veljavnosti tega pravilnika sprejeti akt iz 29. člena zakona ter v skladu z njim upravljati vse znanstvenoraziskovalne dejavnosti, ki so od 1. 1. 2022 uvrščene v stabilno financiranje.

(8) JRZ, ki na dan uveljavitve zakona niso bili v sistemu financiranja pri agenciji, se vključijo v stabilno financiranje po izteku financiranja, kot ga določa sklep vlade o ustanovitvi zavoda, in niso vključeni v odprave nesorazmerij po 103. členu zakona.

**34. člen**

**(začetek veljavnosti)**

Ta pravilnik začne veljati naslednji dan po objavi v Uradnem listu Republike Slovenije.

Št. 007-4/2021-8

Ljubljana, dne

EVA 2022-1647-0002

Akad. prof. dr. Igor Emri

Predsednik Upravnega odbora agencije